ມຽນມາ ກ່າວຫາ ທ່ານນາງອອງຊານຊູຈີວ່າ ລະເມີດການກັກ ບໍຣິເວນ
ຂ່າວສຳຄັນອື່ນໆ: ທະນາຍອັງກິດ ພົບກັບແມ່ຍິງຖືພາມານ ຄົນອັງກິດທີ່ຕິດຄຸກລາວ; ມີລາຍງານວ່າ ວຽດນາມຈະຊື້ ເຮືອບິນຣົບຣັດເຊັຽ 12 ລຳ; ອ້າຍອະດີດປະທານາ
ທະນາຍຄວາມ ຂອງ ທ່ານນາງ ອອງຊານ ຊູຈີ ຜູ້ນຳ ປະຊາທິປະໄຕໃນມຽນມາ ກ່າວວ່າ ເຈົ້າໜ້າທີ່ ມຽນມາ ໄດ້ກ່າວຫາ ທ່ານນາງວ່າ ລະເມີດ ການກັກບໍຣິເວນ ຫລັງຈາກ ຜູ້ຊາຍ ອະເມຣິກັນ ຄົນນຶ່ງ ໄດ້ລອຍຂ້າມ ທະເລສາບ ແລະເຂົ້າໄປລີ້ ຢູ່ໃນເຮືອນ ຂອງ ທ່ານນາງ ທ່ານນາງ ອອງຊານຊູຈີ ວັຍ 63 ປີທີ່ເຄີຍ ໄດ້ຮັບ ລາງວັນ ໂນແບລ ຂແນງ ສັນຕິພາບນັ້ນ ໄດ້ຖືກນຳໂຕ ຈາກເຮືອນຂອງທ່ານນາງ ໃນວັນພະຫັດ ມື້ນີ້ ໄປຍັງຄຸກໃຫຍ່ INSEIN ໃນນະຄອນ ຢ່າງກຸ້ງບ່ອນທີ່ ເຈົ້າໜ້າທີ່ ເວົ້າວ່າ ການດຳເນີນ ຄະດີ ທ່ານນາງ ຈະເລີ້ມຂຶ້ນໃນວັນຈັນ ຈະມາ ນາງອາດຈະ ໄດ້ຮັບໂທດ ຈຳຄຸກ ດົນເຖິງ 5 ປີ ຖ້າຫາກຖືກພົບເຫັນວ່າ ມີຄວາມຜິດ ທ່ານ KYI WIN ທະນາຍຄວາມ ຂອງ ທ່ານນາງ ອອງຊານ ຊູຈີກ່າວວ່າ ຜູ້ຊາຍ ຊາວອະເມຣິກັນ ຄົນນັ້ນ ແມ່ນແຫລ່ງ ທີ່ມາ ຂອງຂໍ້ຫາ ທັງໝົດໂດຍເອີ້ນ ຜູ້ກ່ຽວວ່າ ເປັນບ້າ ທ່ານ KYI WIN ເວົ້າວ່າ ນາຍ JOHN YETTAW ກໍຈະຖືກຟ້ອງຄືກັນ ໃນຂໍ້ຫາ ເຂົ້າໄປ ໃນເຂດຫວງຫ້າມ ທ່ານ RICHARD MEI ໂຄສົກຂອງສະຖານທູດ ສະຫະຣັດ ທີ່ນະຄອນ ຢ່າງກຸ້ງ ກ່າວຕໍ່ VOA ວ່າ ນາຍ YETTAW ກໍໄດ້ໄປປາກົດໂຕ ທີ່ສານ ໃນວັນພະຫັດ ມື້ນີ້ ແລະຄາດວ່າ ຈະໄປຮັບຟັງ ຄຳໃຫ້ການໃນສັບປະດາໜ້າ ທະນາຍຄວາມຄົນນຶ່ງ ຂອງ ອັງກິດ ກ່າວວ່າ ນາງໄດ້ພົບປະເປັນເທື່ອທຳອິດ ກັບແມ່ຍິງ ຖືພາມານ ຄົນອັງກິດ ທີ່ຖືກຂັງຄຸກ ຢູ່ໃນປະເທດລາວ ເພື່ອລໍຖ້າ ການດຳເນີນ ຄະດີ ໃນຂໍ້ຫາ ລັກລອບ ຄ້າຢາເສບຕິດນັ້ນ ທະນາຍຄວາມຍິງ ຈາກອົງການ REPRIEVE ຊຶ່ງເປັນ ອົງການກຸສົນ ທີ່ໃຫ້ຄວາມຊ່ອຍເຫລືອ ທາງດ້ານ ກົດໝາຍ ກ່າວຕໍ່ ພວກນັກຂ່າວ ໃນມື້ວານນີ້ວ່າ ນາງໄດ້ພົບປະກັບນາງ SAMANTHA OROBATOR ໃນວັນ ອັງຄານ ແລ້ວນີ້ ທະນາຍຄວາມ ANNA MORRISກ່າວວ່າ ມີເຈົ້າໜ້າທີ່ລາວ 10 ຄົນ ແລະ ຜູ້ຕາງໜ້າ ຣັຖບານ ອັງກິດ 3 ຄົນເຂົ້າຮ່ວມ ໃນການພົບປະ ກັບນາງ OROBATOR ແລະເວົ້າວ່າ ນາງ OROBATORມີທ່າທາງ ປະມ່າ ແລະສີຢ້ານໆ ຍ້ອນ ການພົບປະ ຢ່າງເປັນ ທາງການ ແບບນັ້ນ ໃນສັບປະດາແລ້ວ ຣັຖບານລາວ ໄດ້ແຕ່ງຕັ້ງ ທະນາຍຄວາມ ຄົນລາວ ຜູ້ນຶ່ງ ໃຫ້ນາງOROBATOR ເປັນເທື່ອ ທຳອິດ ນັບແຕ່ ໄດ້ຖືກຈັບ ໃນເດືອນ ສິງຫາ ປີກາຍນີ້ ສື່ມວນຊົນຂອງຣັດເຊັຽ ລາຍງານວ່າ ວຽດນາມໄດ້ລົງນາມໃນຂໍ້ຕົກລົງ ທີ່ຈະຊື້ ເຮືອບິນຣົບ SUKHOI SU-30 ຈຳນວນ 12 ລຳ ຈາກຣັດເຊັຽໃນມູນຄ່າ ປະມານ 500 ລ້ານໂດລາ ລາຍງານຂ່າວ ແຈ້ງວ່າ ບໍຣິສັດ ROSOBORONEXPORTຊຶ່ງເປັນ ບໍຣິສັດ ຜລິດອາວຸດ ຂອງຣັຖບານ ຣັດເຊັຽ ຈະເປັນຜູ້ ຂາຍ ເຮືອບິນຣົບອາຍພົ່ນ ໄວກວ່າສຽງ ດັ່ງກ່າວ ໃຫ້ແກ່ ວຽດນາມ ແຫລ່ງຂ່າວ ຂອງ ສື່ມວນຊົນຣັດເຊັຽ ແຈ້ງວ່າ ຂໍ້ຕົກລົງ ທີ່ວ່ານີ້ ໄດ້ມີການ ລົງນາມກັນ ໃນຕົ້ນປີ 2009ແລະ ອົງການຂ່າວ ອິນເຕີແຟັກ ຂອງຣັດເຊັຽ ແຈ້ງວາ ບໍຣິສັດ ROSOBORONEXPORTຈະເລີ້ມ ຈັດສົ່ງ ເຮືອບິນຣົບ ທີ່ວ່ານີ້ ໄປໃຫ້ ວຽດນາມ ໃນປີໜ້າ ຂໍ້ຕົກລົງທີ່ວ່ານີ້ ມີຂຶ້ນ ນຶ່ງເດືອນ ຫລັງຈາກ ສື່ມວນຊົນ ຣັດເຊັຽ ລາຍງານ ໃຫ້ຊາບກ່ຽວກັບ ການຕົກລົງ ຊື້ຂາຍ ອາວຸດ ທີ່ສຳຄັນ ອີກອັນນຶ່ງ ຣະຫວ່າງ ປະເທດທັງສອງ ໃນຂໍ້ຕົກລົງນັ້ນ ລາຍງານ ແຈ້ງວ່າ ວຽດນາມ ຈະຊື້ກຳປັ່ນ ດຳນ້ຳ 6 ລຳໃນມູນຄ່າ 1 ພັນ 800 ລ້ານໂດລາ ຈາກຣັດເຊັຽ ເວົ້າຮວມແລ້ວ ຂໍ້ຕົກລົງ ທັງສອງຈະເຮັດໃຫ້ ວຽດນາມ ກາຍເປັນນຶ່ງ ໃນຈຳນວນ ລູກຄ້າ ລາຍໃຫຍ່ 5 ປະເທດ ທີ່ຊື້ອາວຸດຣັດເຊັຽ ຫຼາຍທີ່ສຸດ ອ້າຍຂອງ ທ່ານ ROH MOO-HYUN ອະດີດປະທານາ ທິບໍດີ ເກົາຫລີໃຕ້ ໄດ້ຖືກ ຕັດສິນໂທດ ໃນວັນ ພະຫັດ ມື້ນີ້ ໃຫ້ຈຳຄຸກເປັນເວລາ 4 ປີ ຍ້ອນ ຮັບເງິນ ສິນບົນ ຫລາຍກວ່າ 2 ລ້ານໂດລາ ໃນລະຫວ່າງທີ່ນ້ອງຊາຍ ຂອງທ່ານ ດຳລົງຕຳແໜ່ງ ປະທານາທິບໍດີ ຢູ່ນັ້ນ ທ່ານ ROHGUN-PYEONG ແລະ ຜູ້ສົມຮູ້ຮ່ວມຄິດ 2 ຄົນ ໄດ້ຖືກ ຕັດສິນວ່າ ມີຄວາມຜິດ ໃນການຮັບເງິນ ສິນບົນ ກ່ຽວກັບ ການຈັດແຈງ ໃນການຊື້ ບໍຣິສັດ ນາຍໜ້າ ບໍຣິສັດນຶ່ງໂດຍ ທະນາຄານ ທີ່ຢູ່ພາຍໃຕ້ ການຊີ້ນຳ ຂອງຣັຖບານ ຂະນະທີ່ ປະທານາທິບໍດີ ROHMOO-HYUN ຍັງຢູ່ ໃນຕຳແໜ່ງ ໃນປີ 2006 ຜ່ານມາ ອະດີດ ປະທານາທິບໍດີເກົາຫລີໃຕ້ເອງ ກໍກຳລັງ ຖືກສືບສວນ ເຊ່ນກັນ ໃນຄະດີ ຮັບເງິນ ສິນບົນນຶ່ງອີກ ຕ່າງຫາກ ກ່ຽວກັບການ ກ່າວຫາ ທີ່ວ່າ ທ່ານໄດ້ຮັບເງິນ ຫລາຍກວ່າ 6ລ້ານໂດລາ ຈາກ ນັກທຸຣະກິດ ຄົນນຶ່ງ ຂະນະທີ່ ຍັງຮັບ ຕຳແໜ່ງຢູ່ ທ່ານ ROHບໍ່ໄດ້ມີການ ພົວພັນໃດໆ ກັບຄະດີ ອ້າຍຂອງທ່ານ ແຕ່ການ ກ່າວຫາ ກ່ຽວກັບການຮັບເງິນ ສິນບົນ ທີ່ມີຂື້ນ ເມື່ອບໍ່ດົນ ມານີ້ ແລະ ພົວພັນ ກັບສະມາຊິກໃນຄອບຄົວ ຂອງທ່ານນັ້ນ ໄດ້ສ້າງ ຄວາມດ່າງພ້ອຍ ໃຫ້ແກ່ ພາບພົດ ການເປັນນັກການເມືອງ ຂາວສະອາດ ຂອງທ່ານ ກຸ່ມຫົວຮຸນແຮງທີ່ສຳ ຄັນ ກຸ່ມນຶ່ງ ໃນເຂດ ສາມຫລ່ຽມປາກແມ່ນ້ຳ NIGER ທາງພາກໃຕ້ ຂອງ ໄນຈີເຣັຽ ໄດ້ໃຫ້ເວລາ ຕື່ມອີກ 48 ຊົ່ວໂມງແກ່ບັນດາ ບໍຣິສັດ ນ້ຳມັນ ໃນເຂດ ດັ່ງກ່າວ ເພື່ອຍົກຍ້າຍ ພະນັກງານ ຂອງຕົນອອກໜີ ໂດຍເຕືອນວ່າ ຈະມີການ ໂຈມຕີ ຢ່າງຮ້າຍແຮງ ຕິດຕາມມາ ຂະບວນການ ປົດປ່ອຍເຂດສາມຫລ່ຽມ ປາກແມ່ນ້ຳ NIGER ກ່າວ ໃນຖແລງຂ່າວ ທີ່ນຳອອກ ເຜີຍແຜ່ວ່າ ໃນຕອນທ່ຽງຄືນ ວັນເສົາ ເຂດສາມຫຼ່ຽມ ປາກແມ່ນ້ຳ NIGER ຈະກາຍເປັນ ເຂດຫ້າມບິນ ສຳລັບເຮືອບິນ ເຮຣີຄອບເຕີ້ ແລະເຮືອບິນ ລົງຈອດ ໃນນ້ຳ ຂອງ ບໍຣິສັດ ນ້ຳມັນ ກ່ອນໜ້ານີ້ ກຸ່ມດັ່ງກ່າວ ກໍໄດ້ກຳນົດ ເສັ້ນຕາຍ 24 ຊົ່ວໂມງຊຶ່ງຈະໝົດລົງໃນວັນພະຫັດມື້ນີ້ ພວກກະບົດ ເວົ້າວ່າ ກອງທັບ ໄນຈີເຣັຽໄດ້ທຳການ ໂຈມຕີ ແບບບໍ່ມີ ການທ້າທາຍ ເກາະຜິດ ຕໍ່ຄ້າຍ ພວກກະບົດ 2 ແຫ່ງໃນຕອນເຊົ້າ ວານນີ້ ນອກນັ້ນ ກະບົດຈຸນີ້ ຍັງກ່າວອ້າງວ່າ ຕໍ່ມາ ພວກເຂົາໄດ້ໂຈມຕີ ທະຫານໄນຈີເຣັ ຽເພື່ອເປັນການ ຕອບໂຕ້ຄືນ ສຣີລັງກາ ກຳລັງ ບຸກຄືບໜ້າ ໃນການໂຈມຕີ ພວກກະບົດ ເສືອທະມິລທັງໆທີ່ ໄດ້ມີການ ຮຽກຮ້ອງ ເພີ້ມຂຶ້ນ ຈາກນາໆຊາດ ໃຫ້ຢຸດຍິງ ເພື່ອໃຫ້ພົລເຮືອນ ທີ່ຕົກຄ້າງຢູ່ ສາມາດ ຫລົບໜີ ອອກໄປ ຈາກເຂດ ທີ່ຍັງມີ ການສູ້ຣົບກັນ ໃນມື້ນີ້ ທ່ານ LAKSHMAN YAPA ABEYWARDENA ຣັຖມຸນຕຣີ ສື່ມວນຊົນ ຂອງສຣີລັງກາ ກ່າວວ່າ ຣັຖບານ ຈະບໍ່ຮັບເອົາ ການກົດດັນ ຂອງນາໆຊາດ ເພື່ອໃຫ້ສຣີລັງກາ ຢຸດເຊົາ ການປະຕິບັດງານ ທາງທະຫານນັ້ນ ໃນມື້ວານນີ້ ປະທານາທິບໍດີສະຫະຣັດ ທ່ານ BARACK OBAMA ແລະສະພາ ຄວາມໝັ້ນຄົງ ອົງການ ສະຫະປະຊາຊາດໄດ້ຮຽກຮ້ອງ ໃຫ້ທັງ ສອງຝ່າຍ ໃນບັນຫາ ຂັດແຍ້ງ ໃຫ້ການ ປົກປ້ອງ ຄຸ້ມຄອງພົລເຮືອນ ແລະ ອະນຸຍາດໃຫ້ ອົງການ ໃຫ້ຄວາມ ຊ່ອຍເຫລືອຕ່າງໆ ເຂົ້າໄປໃນເຂດທີ່ມີ ການສູ້ຣົບ ເພື່ອຊ່ອຍ ບໍ່ໃຫ້ເກີດ ພັຍພິບັດ ທາງດ້ານ ມະນຸສທັມທີ່ກຳລັງ ຮ້າຍແຮງຂຶ້ນ ສະພາ ກາແດງ ສາກົນ ກ່າວວ່າ ສະຖານະການ ສຳລັບ ພົລເຮືອນຢູ່ໃນເຂດ ສມໍຣະພູມ ແນວໜ້າ ທາງພາກເໜືອ ຂອງ ສຣີລັງກາ ໄດ້ຊຸດໂຊມລົງຢ່າງຮ້າຍແຮງ ຍ້ອນໄດ້ມີ ການສູ້ຣົບ ຢ່າງດຸເດືອດ ແລະ ບໍ່ຢຸດຢັ້ງ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ